March 9, 2022 / Guest Author
Ware heiligheid is wanneer jou gees, siel en liggaam tot só 'n mate deur die Heilige Gees beheer word dat jy in jou hele lewenswandel heilig word (1 Pet. 1:15; 1 Thess. 5:23). Dit beteken dat jou motiewe en gedagtes in ooreenstemming met God se wil gebring word, asook jou woorde en werke. Oorwinning word oor selfsug, afgunstigheid en wêreldsgesindheid behaal omdat die vlees met sy hartstogte en begeerlikhede gekruisig is (Luk. 9:23; Gal. 5:16).
Doopsaligheid. Die doop is die goue sleutel waardeur 'n persoon in 'n ewige verbondsverhouding met die Here geplaas word. Op grond hiervan word kinders salig verklaar nog voordat hulle hul verstand gekry het, gevolglik word wedergeboorte later in hul lewe nie as nodig geag nie. Hulle behoort na bewering reeds aan die Here en niemand kan hulle uit sy hand ruk nie.
Tekens en wonders. In baie gevalle is die ingesteldheid onder voorstanders van herlewing op 'n hernude voorkoms van tekens en wonders gerig – veral genesingswonders. Daar word na die herlewings van die eerste eeu verwys toe baie wonderwerke en spesiale openbarings van God se wil plaasgevind het, en ook dikwels in ander tale gespreek is. Hierdie verskynsels word egter nêrens as 'n noodsaaklike deel van 'n geestelike ontwaking beskryf nie, omdat die rol daarvan hoofsaaklik tot die oorgangsfase tussen die ou verbond met Israel en Christus se nuwe genadeverbond met alle nasies beperk was. Die Here wou tydens die oorgangsfase hê dat Israel én die nasies duidelik sou besef dat die tyd verby was dat sy handelinge feitlik uitsluitlik tot Israel beperk was. In die nuwe bedeling sou sy genade-aanbod op 'n gelyke vlak aan alle nasies en tale gerig word, daarom is die evangelie dikwels in daardie vroeë jare deur die instaatstelling van die Heilige Gees in verskeie ander, verstaanbare tale verkondig. Tekens en wonders is ook gebruik om die Messiasskap van Jesus te bevestig (Matt. 11:2-6), asook die bediening van die relatief klein groepie verwerpte dissipels (Mark. 16:20). Spesiale openbarings van God se wil was ook nodig omdat daar nog nie 'n Bybel was nie. Die briewe van die Nuwe Testament is eers in die tweede helfte van die eerste eeu geskryf en was vir 'n lank tyd net in 'n beperkte mate beskikbaar. In die lig van al hierdie feite moet die vraag duidelik gestel word: Waarom soek mense in moderne herlewingsbewegings na 'n herhaling van hierdie spesiale tekens? Die gemeente van Jesus Christus is reeds onder alle nasies gevestig, en die meeste van hulle het ook die Bybel, of gedeeltes daarvan, in hulle eie taal beskikbaar. Hulle hoef dus nie na buite-Bybelse openbarings van God se wil te soek nie. Tekens dien lankal ook nie meer 'n doel om die Messiasskap van die Here Jesus te bevestig of om geloofwaardigheid aan sy getuies te verleen nie. Ná byna tweeduisend jaar van die Christendom in die wêreld het ons 'n groot wolk van getuies (Heb. 12:1) wat die volle waarheid van die evangelieboodskap bevestig. In die groot herlewings van die 18de en 19de eeue het hierdie spesiale tekens en buite-Bybelse openbarings van God se wil geen rol gespeel nie, en tóg het die Here deur sy Gees kragtig in miljoene mense se harte en lewens gewerk.
Kerkgroei- en kerkeenheid. Herlewing word soms ter wille van kerkgroei en die ekumeniese vereniging van kerke in 'n groot bewegings nagestreef. Daar word selfs van die post-denominasionele wêreldkerk van die 21ste eeu gepraat, wat in elke dorp of stad onder die oorhoofse leiding van profete en apostels sal staan. Hierdie leiers sal oor groot magte beskik en namens God oor sy verenigde kerk op aarde regeer. Alle sekulêre magte sal voor hulle verkrummel, en die kennis en vrees van die Here sal die hele aarde oordek.
Die onttroning van die Bose. Die transformasie-beweging is ook 'n vorm van koninkryksteologie wat op die samewerking en uiteindelike vereniging van alle kerke ingestel is. Hulle het 'n plan van aksie om die groot herlewings wat hulle verwag, te laat plaasvind, naamlik die oorwinning en uitskakeling van opponerende sataniese magte. Volgens die beweging se leiers, veral George Otis, Peter Wagner en Ted Haggard, moet daar eers 'n opname van bose vestings in samelewings gemaak word (geestelike kartering, of "spiritual mapping"). Wanneer daar vasgestel is wat die tipiese sondes en geestelike bindings in 'n gebied is, bv. valse godsdienste, towery, voorvaderaanbidding, haat, misdaad, of enigiets anders, moet strategiese geestelike oorlogvoering teen die vestings van Satan gevoer word. Die vestings van sulke gebiedsdemone is glo in die lug bokant 'n bepaalde stad of streek, en voordat hulle mag gebreek is, sal herlewing nie plaasvind nie. Daar word gebedswandelinge onderneem om die bose magte te bestraf en te verdryf. Op 'n onbybelse wyse word dan geglo dat Satan en sy magte nog voor Christus se wederkoms hulle houvas oor mense sal verloor en dat alle misdaad, wanverhoudings, probleme en sonde in die betrokke gebiede sal ophou en vir 'n reuse herlewing plek maak. Só sal die hele wêreld uiteindelik verchristelik en van alle bose invloede bevry word. Die Bybel self praat egter net van geestelike oorlogvoering op individuele vlak, deurdat persone van satansmag bevry word (Ef. 6:10-13; 2 Kor. 10:3-5). Die wêreld as sodanig sal ál hoe boser word en uiteindelik op 'n groot verdrukking afstuur waarin die Antichris oor die hele aarde sal regeer (Matt. 24:21; Op. 13:1-7). In hierdie beweging word die fout by demone gesoek, en word 'n toenemende aantal bevrydingsbedienings ook vir individue op die been gebring. Mense word nie gehelp om oorwinning oor die vlees en sy bose hartstogte te verkry en Geesvervulde lewens te lei nie, maar uit almal (ook uit Christene!) word duiwels gedryf om hulle vry te maak. Hierdie benadering, soos ook die ander valse benaderings waaraan dit nou verwant is, kan volgens Bybelse standaarde nie na herlewing lei nie. Dit is 'n valse verwagting waardeur selfs evangeliese kerke beïnvloed en mislei word.
Geestelike dwalings móét in goeie prediking uitgewys word omdat dit 'n beproefde metode is om die waarheid teen alle vorms van die vervalsing daarvan te verdedig. Dit help om 'n skerper definiëring van die waarheid te doen wanneer die kontrasterende situasie geskets word, naamlik dit wat die waarheid nie is nie en ook nooit kan wees ne. Die Here Jesus het dikwels ter verdediging van die waarheid (apologeties) gepreek deur teen dwalings en vervalsings soos die volgende te waarsku:
"Pas op vir die valse profete wat in skaapsklere na julle kom en van binne roofsugtige wolwe is. Aan hulle vrugte sal julle hulle ken. 'n Mens pluk tog nie druiwe van dorings of vye van distels nie" (Matt. 7:15-16). Uiterlike voorkoms, sosiale status, 'n hoë kerklike posisie en titels soos profeet of leraar is nie 'n waarborg vir innerlike godsvrug nie, maar dikwels 'n skans vir die leuen. Moet dus nie sulke persone op sigwaarde aanvaar nie, maar ondersoek hulle lewe en werke. Moet jou nie deur 'n persoon laat beïnvloed wie se eie lewe nie reg is nie.
"Pas op en wees op julle hoede vir die suurdeeg van die Fariseërs en Sadduseërs… toe het hulle begryp dat… hulle moes oppas vir die leer van die Fariseërs en Sadduseërs" (Matt. 16:6,12). Valse leringe gaan van misleide godsdiensleiers af uit. Indien dit nie uitdruklik weerstaan en verwerp word nie, sal dit die hele deeg (dit is die gemeente) suur en onbruikbaar maak (1 Kor. 5:6-8). Is jy dalk met valse leerstellings ingesuur? Indien wel, moet jy dringend hiervan gesuiwer en gereinig word. Die Here Jesus is die ongesuurde brood van die lewe.
"Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie" (Joh. 3:3). Met hierdie stelling het Jesus 'n streep deur die dooie vormgodsdiens van 'n vooraanstaande teoloog in Israel getrek. Hierdie prediker het gedink dat 'n verbond met God, sonder 'n veranderde hart, genoeg was om jou in die hemel te kry. 'n Verbond wat deur die besnydenis óf die besprinkeling van babas bevestig is, is egter nie genoeg om van iemand 'n gelowige te maak nie. Net 'n nuwe skepsel, m.a.w. wedergeboorte wat op bekering volg, is die bewys van 'n veranderde lewe (Gal. 6:15; 2 Kor. 5:17).
"Die lamp van die liggaam is die oog. As jou oog dan reg is, is jou liggaam ook verlig; maar as dit verkeerd is, is jou liggaam ook donker. Pas dan op dat die lig in jou nie duisternis is nie" (Luk. 11:34-35). As ons die Here Jesus geestelik gesproke sien deur die boodskap van sy reddende genade te lees, te hoor, te glo en ook na te volg, dan gaan die lig van sy inwonende teenwoordigheid in ons harte op en verlig ons hele lewe. Hy het gesê: "Ek is die lig van die wêreld; wie My volg, sal sekerlik nie in die duisternis wandel nie, maar sal die lig van die lewe hê" (Joh. 8:12). Indien die oog van die mens, m.a.w. sy waarnemingsvermoë, verkeerd is, sal hy noodwendig verkeerde leringe oor Jesus aanhang en dan as gevolg daarvan in geestelike duisternis wandel. Dit wat hy in glo, is nie die ware lig nie: "Daar is 'n weg wat vir die mens reg lyk, maar die einde daarvan is weë van die dood" (Spr. 16:25). Is jy seker dat die "lig" in jou nie dalk deur die valse "engel van die lig" of een van sy misleide profete opgetower is nie? (2 Kor. 11:13-15).
"Ek is die ware wynstok, en my Vader is die landbouer. Elke loot wat in My nie vrug dra nie, neem Hy weg; en elke loot wat vrug dra, dié maak Hy skoon sodat dit meer vrug kan dra… Bly in My, soos Ek in julle… As iemand in My nie bly nie, word hy uitgewerp soos die loot en verdroog" (Joh. 15:1-6). Hierdie is nie net 'n belofte van geestelike vrugbaarheid aan die gehoorsame dissipels van Jesus nie, maar ook 'n ernstige waarskuwing teen die gevolge van 'n onvrugbare geestelike bestaan. Geloof sonder werke is dood, daarom die ernstige waarskuwing teen 'n dooie geloof. Elke boom sal aan sy vrugte geken word; die onvrugbares sal uitgekap en verbrand word.
"Pas op en wees op julle hoede vir die hebsug, want iemand se lewe bestaan nie uit die oorvloed van sy besittings nie" (Luk. 12:15). Hierdie is 'n duidelike waarskuwing teen die voorspoedsevangelie van mense wat dink dat ons nou in die koninkryksbedeling leef. Ons is egter reisigers in 'n verbygaande wêreld wat in die mag van die Bose lê. Hierdie wêreld is vir die vuur bestem (2 Pet. 3:10-11), daarom moet ons dinge doen wat ewigheidswaarde het, en sodoende skatte in die hemel bymekaar maak waar mot of roes nie verniel en diewe nie inbreek en steel nie (Matt. 6:19-20). Die najaag van materialisme en aardse skatte lei na geestelike bankrotskap en verwerping deur die Here (Op. 3:15-17; 1 Tim. 6:9-10).
"Pas op vir julself, dat julle harte nie miskien beswaar word deur swelgery en dronkenskap en sorge van die lewe nie, en dié dag julle nie skielik oorval nie. Want soos 'n strik sal hy kom oor almal wat op die hele aarde woon. Waak dan en bid altyddeur, sodat julle waardig geag mag word om al hierdie dinge wat kom, te ontvlug en voor die Seun van die mens te staan" (Luk. 21:34-36). Ons word teen die gebrek aan 'n wederkomsverwagting gewaarsku. Mense wat nie waak en bid en die wederkoms altyd verwag nie, tref nie geestelike voorbereidings om sonder vlek of rimpel voor die hemelse Bruidegom te verskyn nie. Wanneer hierdie blye verwagting vervaag, word die plek daarvan deur bekommernis oor die toekoms, asook deur wêreldse vermaak, ingeneem.
Afrikaans, Bileam, die Bybel, geestelike doodsheid, kompromiemakende gemeente, Laodicéa, morele dwalings, onbeskaamde leerstellige kompromie, Pergamus, Sardis, selfregverdigende kerk, Thiatire, valse profete